# Pirrotina

La pirrotina o pirrotita és un mineral de la classe dels sulfurs. Va ser anomenada així l'any 1847 per Ours-Pierre-Armand Petit-Dufrénoy, del grec purros (groc vermellós). Pertany i dona nom al grup de la pirrotina de minerals.

## Característiques

La pirrotina és un mineral poc freqüent, amb un contingut variable de ferro, sent la seva fórmula: Fe$_{1-x}$S (x = 0 a 0,17). La pirrotina és també anomenada pirita magnètica perquè el seu color és similar al de la pirita, i és feblement magnètica. El magnetisme disminueix quan disminueix el seu contingut de ferro. Visualment és molt similar a la smythita.
La pirrotina té diversos politips de simetria cristal·lina hexagonal o monoclínica; de vegades, es presenten diversos politips en el mateix espècimen. La seva estructura cristal·lina està basada en la cel·la unitat de NiAs, on el metall es presenta en coordinació octaèdrica i els anions segueixen una ordenació prismàtica trigonal. Una important característica d'aquesta estructura és la seva capacitat per ometre alguns àtoms de metall en una fracció total de fins a 1/8, mitjançant la creació de buits vacants en ferro. Una d'aquestes estructures és la pirrotina-4C (Fe₇S₈). Aquí el nombre "4" indica que els buits vacants en ferro formen una superxarxa que és 4 vegades més gran que la cel·la unitat en la direcció "C". La direcció C s'escull convencionalment paral·lela a l'eix de simetria principal del cristall; aquesta direcció habitualment es correspon amb el major espaiat de xarxa. Altres politips inclouen: pirrotina-5C (Fe$_9$S$_{10}$), 6C (Fe$_{11}$S₁₂), 7C (Fe$_9$S$_{10}$) i 11C (Fe$_{10}$S$_{11}$). Cada politip pot tenir simetria monoclínica (M) o hexagonal (H).

## Formació i jaciments

Es troba al costat de la pentlandita en roques ígnies bàsiques, en filons i en roques metamòrfiques. També es troba sovint al costat de la pirita, marcassita i magnetita. Una espècie relacionada, no magnètica, és l'anomenada troilita, la qual s'ha trobat en meteorits i poques vegades a l'escorça terrestre. Als territoris de parla catalana ha estat descrita a les mines del Pla de Tor (Naut Aran) i a les mines de l'Americano de Gualba (Vallès Oriental).

## Varietats

Es coneixen dues varietats de pirrotina:
* La pirrotina cobàltica, una varietat que conté cobalt.
* La pirrotina niquèlica, una varietat que conté níquel.

## Grup de la pirrotina

El grup de la pirrotina està integrat per tres espècies minerals.
| Espècie | Fórmula |
| Pirrotina | Fe$_{1-x}$S (x = 0 a 0,17) |
| Smythita | (Fe,Ni)$_{3+x}$S₄ (x = 0 a 0,3) |
| Troilita | FeS |

## Referències

* ↑ «Pyrrhotite» (en anglès). Mindat. [Consulta: 7 desembre 2014].
* 1 2 «Pyrrhotite Group» (en anglès). Mindat. [Consulta: 9 desembre 2014].
* ↑ «Smythite» (en anglès). Mindat. [Consulta: 7 desembre 2014].
* ↑ Garrido Rufaste, José Luis «Les mines del Plan de Tor, Naut Aran, Aran, Lleida, Catalunya. Estudi de l’arsenopirita de la mina "Adelina"». Mineralogistes de Catalunya, 14, 2, 2021, pàg. 3-36 [Consulta: 22 novembre 2023].
* ↑ «Taula dels minerals de Catalunya en làmina prima». Institut Cartogràfic i Geològic de Catalunya. Arxivat de l'original el 11 de desembre 2023. [Consulta: 12 desembre 2023].
* ↑ «Cobaltoan Pyrrhotite» (en anglès). Mindat. [Consulta: 9 desembre 2014].
* ↑ «Nickeloan Pyrrhotite» (en anglès). Mindat. [Consulta: 9 desembre 2014].